Frá því á níunda tímanum í morgun hefur sveit manna frá Björgunarfélagi Akraness keppst í veðurofsanum við að fergja þak verksmiðjuhúss Smellsins á Akranesi . Þakið var farið að lyftast og gekk í bylgjum snemma í morgun , að sögn Björns Guðmundssonar í stjórnstöð Björgunarfélgasins . Björn sagði að tekist hafi að fergja þakið með steinum áður en plöturnar fuku af því og átti hann von á því að verkinu væri að ljúka núna á ellefta tímanum . Björgunarsveitarnar á Akranesi og í Borgarnesi hafa verið í viðbragðsstöðu í alla nótt og voru kallaðar út um sjöleytið í morgun þegar veðrið fór að versna . Þegar Skessuhorn hafiði samband við stjórnstöðina nú á ellefta tímanum voru komin sjö útköll á Akranesi og tvö í Borgarnesi . Björn hjá Björgunarfélagi Akraness sagði að svo virtist sem veðrið væri öllu verra núna á Skaganum en í Borgarnesi . Útköllin til þessa hefðu ekki verið vegna mikils foks nema hjá Smellin , en vindálag og tog eru mjög mikil á stórum þökum eins og þessu verksmiðjuhúsi . Björgunarsveitirnar á Akranesi og í Borgarnesi eru með samtengt útköllunarkerfi . Alls eru um 25 manns á vaktinni hjá sveitunum í þessu veðri , sem samkvæmt spá Veðurstofunnar á veðrið ekki að ganga niður að verulegu leyti fyrir en með kvöldinu .